Nykyaikainen viisiottelu kesäolympialaisissa 2024

Nykyaikaisessa viisiottelussa kilpailtiin Pariisin 2024 kesäolympialaisissa 8.–11. elokuuta Versailles’n palatsilla ja Arena Paris Nordilla. Arena Paris Nordilla käytiin miekkailun ranking-kierros, minkä jälkeen loput lajit kilpailtiin Versailles’ssa. Ohjelmaan kuuluu kaksi kilpailua, miesten ja naisten yksilökilpailut. Nykyaikainen viisiottelu on kuulunut olympialaisten ohjelmaan vuodesta 1912.
Pariisin kisojen oli alun perin tarkoitus olla toistaiseksi viimeinen kerta, kun nykyaikainen viisiottelu on mukana olympialaisissa. Kansainvälinen olympiakomitea jätti sen pois Los Angelesin olympialaisten 2028 lajilistauksesta, kun Tokion olympialaisissa 2021 nousi kohu hevosten kohtelusta saksalaisvalmentaja Kim Raisnerin lyötyä yhtä hevosista. Tämän myötä julkisuuteen nousivat myös lajin aiemmat ongelmat hevosten hyvinvoinnista huolehtimisen kanssa. Nykyaikainen viisiottelu palautettiin kuitenkin myös tuleviin olympiasuunnitelmiin, kun Kansainvälinen nykyaikaisen viisiottelun liitto päätti poistaa ratsastuksen lajin ohjelmasta vuoden 2024 jälkeen ja korvata sen esteratakilpailulla.
Formaatti.
Nykyaikaisessa viisiottelussa kilpaillaan nimensä mukaisesti viidessä lajissa: miekkailu, uinti, esteratsastus, ammunta ja juoksu. Lajeista ammunta ja juoksu on kilpailuissa yhdistetty Laser-Runiksi eli ammuntajuoksuksi. Miekkailun, uinnin ja ratsastuksen tulokset muunnetaan pisteiksi, jotka lasketaan yhteen. Tämän jälkeen ampumajuoksu kilpaillaan takaa-ajona niin, että ensimmäisenä matkaan lähtee kolmen lajin jälkeen pistejohdossa oleva urheilija ja muut lähtevät hänen peräänsä piste-eron perusteella lasketuin aikaeroin. Näin ampumajuoksun maaliintulojärjestys vastaa kokonaiskilpailun lopputulosta.
Miekkailussa aselajina on kalpa. Kilpailun miekkailuosuus käydään kahdessa osassa. Ensimmäisenä päivänä kilpaillaan ranking-kierros, jossa jokainen kilpailija miekkailee yhden ottelun jokaista muuta kilpailijaa vastaan eli yhteensä 35 ottelua. Ottelu päättyy ensimmäiseen pistoon, tai mikäli pistoja ei tule, kun minuutti on kulunut. Kunkin urheilijan voitot ja tappiot lasketaan, ja tasan päättyneet ottelut kirjataan molemmille tappioksi. Tulokset muunnetaan pisteiksi siten, että voittamalla 70 prosenttia otteluistaan (25 ottelua) saa 250 pistettä. Jokainen ylimääräinen voitto antaa kuusi pistettä lisää, kun taas jokaisesta puuttumaan jääneestä voitosta vähennetään kuusi pistettä.
Toisena kilpailupäivänä miekkailussa käydään bonuskierros, jossa ottelukohtainen aikaraja lasketaan 45 sekuntiin. Urheilijat laitetaan ranking-kierroksen mukaiseen järjestykseen niin, että vähiten voittoja saaneet kaksi urheilijaa ottelevat ensin keskenään. Ottelun voittaja saa yhden bonuspisteen ja kilpailee seuraavaksi vähiten voittoja saanutta urheilijaa vastaan. Mikäli ottelu päättyy ilman pistoja, voittajaksi julistetaan ranking-kierroksella paremmin sijoittunut urheilija. Näin jatketaan, kunnes on käyty viimeinen ottelu, jossa mukana on ranking-kierroksella parhaat pisteet saanut urheilija.
Uinnissa kilpailumatkana on 200 metrin vapaauinti. Pisteytys tapahtuu loppuajan perusteella niin, että loppuajasta 2.30 saa 250 pistettä. Jokainen sekunnin kolmasosa tämän alle tuo yhden ylimääräisen pisteen, kun taas jokaisesta yli menevästä sekunnin kolmasosasta menettää yhden pisteen.
Esteratsastuksessa kilpaillaan yleensä 350–400 metrin mittaisella radalla, jossa on 12 estettä, joista yksi kaksois- ja yksi kolmoiseste. Esteiden maksimikorkeus on 1,2 metriä. Hevoset eivät ole urheilijoille entuudestaan tuttuja, vaan ne arvotaan ennen kilpailua järjestäjän tarjoamista mahdollisimman tasaveroisista hevosista. Aikaa hevosen verryttelemiseen ja siihen totuttautumiseen on 20 minuuttia ennen kilpailusuoritusta. Radan suorittaminen virheittä sille määritetyn ihanneajan puitteissa tuo 300 pistettä. Pisteitä vähennetään esteiden pudotuksista, kieltäytymisistä ja ratsailta suistumisesta, minkä lisäksi ihanneajan ylittäminen vie yhden pisteen per ylimääräinen sekunti.
Kilpailu päättyy maastojuoksun ja ammunnan yhdistävään ampumajuoksuun. Aikaerot lähdössä määräytyvät niin, että jokainen kärjestä jääty piste tarkoittaa yhden sekunnin eroa ensimmäisenä matkaan lähtevään urheilijaan. Juoksumatka on yhteensä 3,2 kilometriä, ja matkan varrella pysähdytään neljästi ampumaan laserpistoolilla. Jokaisella pysähdyksellä tulee osua kymmenen metrin etäisyydeltä viiteen maalitauluun. Laukauksia on käytössä rajoittamaton määrä. Matkaa saa jatkaa osuttuaan viidesti, tai kun 50 sekuntia on kulunut. Maalissa pisteet jaetaan loppuajan perusteella. Loppuajasta 13.20 saa 500 pistettä. Jokainen sekunti tämän alle tuo yhden pisteen lisää ja jokainen ylimääräinen sekunti vähentää pisteen. Koska kilpailu käydään takaa-ajona, ensimmäisenä maaliin saapuneella on myös suurimmat loppupisteet kaikkien lajien jälkeen.
Karsinnat.
Nykyaikaisessa viisiottelussa kilpailee kaikkiaan 72 urheilijaa, 36 sekä miesten että naisten kilpailussa. Kummassakin kilpailussa karsintaperusteet olivat samat. Urheilijoista 27 sai paikan maailmancupin finaalin, maailmanmestaruus- ja maanosien mestaruuskilpailujen tulosten perusteella. Näiden jälkeen paikan saivat ne miekkailun maailmanrankingissa korkeimmalla olleet kuusi urheilijaa, jotka eivät vielä muuten olleet saaneet paikkaa. Yksi paikka oli varattu isäntämaa Ranskalle, mikäli yksikään sen urheilijoista ei muuten saanut paikkaa. Kaksi viimeistä paikkaa olivat ns. universaalipaikkoja villin kortin urheilijoille. Paikoissa oli lisäksi maakohtainen kiintiö niin, että yksi maa sai korkeintaan kaksi paikkaa miesten ja kaksi naisten kilpailuun.
Seuraavat maat saivat karsintojen kautta paikkoja kesäolympialaisten 2024 nykyaikaiseen viisiotteluun (urheilijoiden määrä sulkeissa):
Aikataulu.
MR = miekkailun ranking-kierros, U = uinti, MB = miekkailun bonuskierros, R = ratsastus, AJ = ampumajuoksu